CELEX: 32016D2009
Language: ro
Date: 2016-11-15 00:00:00
Title: Decizia de punere în aplicare (UE) 2016/2009 a Comisiei din 15 noiembrie 2016 de aprobare a programelor de vaccinare împotriva dermatozei nodulare contagioase, prezentate de statele membre [notificată cu numărul C(2016) 7219] (Text cu relevanță pentru SEE )

17.11.2016   
            
            
               RO
            
            
               Jurnalul Oficial al Uniunii Europene
            
            
               L 310/66
            
         DECIZIA DE PUNERE ÎN APLICARE (UE) 2016/2009 A COMISIEI
   din 15 noiembrie 2016
   de aprobare a programelor de vaccinare împotriva dermatozei nodulare contagioase, prezentate de statele membre
   
      
         [notificată cu numărul C(2016) 7219]
      
   
   (Numai textele în limbile bulgară, croată și greacă sunt autentice)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 19 alineatul (1) litera (a), alineatul (3) litera (a) și alineatul (6),
   întrucât:
   
               (1)
            
            
               Dermatoza nodulară contagioasă (DNC) este o boală virală a bovinelor, transmisă în principal prin vectori și caracterizată de pierderi importante, având un potențial de răspândire masivă, în special prin intermediul animalelor vii și al produselor obținute de la animale infectate.
            
         
               (2)
            
            
               Directiva 92/119/CEE stabilește măsuri generale pentru controlul anumitor boli ale animalelor. Printre acestea se numără măsurile care trebuie adoptate în cazul suspectării și confirmării DNC într-o exploatație, măsurile care trebuie luate în zonele de restricție și alte măsuri suplimentare pentru controlul bolii. De asemenea, aceste măsuri prevăd vaccinarea în cazul apariției unui focar de DNC, pe lângă alte măsuri de control, sub rezerva aprobării de către Comisie.
            
         
               (3)
            
            
               Decizia de punere în aplicare (UE) 2015/2055 a Comisiei (4) și Decizia de punere în aplicare (UE) 2016/1183 a Comisiei (5) prevăd că Grecia și Bulgaria pot efectua vaccinarea de urgență a bovinelor ținute în exploatații situate în zona de vaccinare, astfel cum se prevede în anexa I la cele două decizii de punere în aplicare menționate. Având în vedere situația epidemiologică actuală a DNC, Croația, care se află într-un pericol iminent din cauza apariției DNC în regiune, a notificat Comisiei intenția sa de a lansa o campanie de vaccinare împotriva DNC la 8 august 2016.
            
         
               (4)
            
            
               În conformitate cu documentul „Urgent advice on lumpy skin disease” („Sfaturi urgente privind dermatoza nodulară contagioasă”) al Autorității Europene pentru Siguranța Alimentară, adoptat la 29 iulie 2016 (6), vaccinarea împotriva DNC reprezintă mijlocul cel mai eficace de limitare a răspândirii bolii. Pentru a atinge obiectivele descrise mai sus, este necesar să se realizeze vaccinarea întregii populații susceptibile în regiunile cu risc de introducere a DNC sau afectate de DNC, pentru a reduce la minimum numărul de focare epidemice; ar trebui să se atingă un nivel ridicat de acoperire vaccinală la nivelul exploatațiilor agricole și al animalelor.
            
         
               (5)
            
            
               Din motive de claritate și de simplificare, aprobarea programelor de vaccinare ale Greciei și Bulgariei, incluse în prezent în Deciziile de punere în aplicare (UE) 2015/2055 și, respectiv, (UE) 2016/1183 ar trebui să fie prevăzută în prezenta decizie. În plus, programul de vaccinare prezentat de Croația ar trebui aprobat. Programele de vaccinare ale Greciei și Bulgariei, incluse în prezent în Deciziile de punere în aplicare (UE) 2015/2055 și, respectiv, (UE) 2016/1183, precum și programul de vaccinare prezentat de Croația îndeplinesc cerințele minime pentru programele de vaccinare împotriva dermatozei nodulare contagioase prevăzute în anexa II la Decizia de punere în aplicare (UE) 2016/2008 a Comisiei (7) privind măsurile zoosanitare de combatere a dermatozei nodulare contagioase în anumite state membre.
            
         
               (6)
            
            
               Pentru ca să aibă succes, un program de vaccinare împotriva DNC ar trebui aplicat, împreună cu alte măsuri de control, pe parcursul mai multor ani consecutivi, pentru a asigura imunizarea ansamblului populației susceptibile pe o perioadă suficientă de timp.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Aprobarea programelor de vaccinare împotriva dermatozei nodulare contagioase
   Se aprobă programele de vaccinare împotriva dermatozei nodulare contagioase menționate în anexă.
   Articolul 2
   Aplicabilitate
   Prezenta decizie se aplică până la 31 decembrie 2019.
   Articolul 3
   Destinatari
   Prezenta decizie se adresează Republicii Bulgaria, Republicii Elene și Republicii Croația.
   
      Adoptată la Bruxelles, 15 noiembrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 62, 15.3.1993, p. 69.
   
      (4)  Decizia de punere în aplicare (UE) 2015/2055 a Comisiei din 10 noiembrie 2015 de stabilire a condițiilor pentru punerea în aplicare a programului de vaccinare de urgență a bovinelor împotriva dermatozei nodulare contagioase în Grecia și de modificare a Deciziei de punere în aplicare (UE) 2015/1500 (JO L 300, 17.11.2015, p. 31).
   
      (5)  Decizia de punere în aplicare (UE) 2016/1183 a Comisiei din 14 iulie 2016 de aprobare a programului de vaccinare de urgență împotriva dermatozei nodulare contagioase a bovinelor în Bulgaria și de modificare a anexei la Decizia de punere în aplicare (UE) 2016/645 (JO L 195, 20.7.2016, p. 75).
   
      (6)  EFSA Journal 2016;14(8):4573 [27 pp.].
   
      (7)  Decizia de punere în aplicare (UE) 2016/2008 a Comisiei din 15 noiembrie 2016 privind măsurile zoosanitare de combatere a dermatozei nodulare contagioase în anumite state membre (a se vedea pagina 51 din prezentul Jurnal Oficial).
   
      ANEXĂ
      
                  —
               
               
                  Programul de vaccinare prezentat de Grecia.
               
            
                  —
               
               
                  Programul de vaccinare prezentat de Bulgaria.
               
            
                  —
               
               
                  Programul de vaccinare prezentat de Croația.